**ORDRE CLT//, de de, per la qual es crea el Consell de la Mancomunitat Cultural.**

L’article 127 de l’Estatut d’autonomia de Catalunya estableix que correspon a la Generalitat de Catalunya la competència exclusiva en matèria de cultura. Així mateix la Generalitat té la competència exclusiva en matèria d’organització de la seva administració que inclou la competència sobre les diverses modalitats organitzatives i instrumentals per a l’actuació administrativa, d’acord amb l’article 150 de l’Estatut d’autonomia.

La cooperació entre l’Administració de la Generalitat de Catalunya i les diputacions de Catalunya es considera essencial per al bon funcionament de les polítiques culturals ja que permet millorar l’exercici de les competències que té cadascuna d’aquestes administracions públiques en un àmbit en què comparteixen molts interessos.

Malgrat que existeixen altres instruments de cooperació entre aquestes administracions, es considera necessari, als efectes de millorar la cooperació, crear un òrgan permanent de cooperació en l’àmbit cultural. L’article 117 de la Llei 26/2010, del 3 d’agost, de règim jurídic i de procediment de les administracions públiques de Catalunya estableix que les administracions públiques poden crear específicament òrgans de cooperació, que no tenen personalitat jurídica, amb la integració d’altres administracions, quan les actuacions respectives puguin afectar llurs competències o interessos. En conseqüència l’Ordre present crea el Consell de la Mancomunitat Cultural com a òrgan de cooperació, adscrit al departament competent en matèria de cultura, integrat per persones representants del departament esmentat i de les quatre diputacions provincials de Catalunya per tal de coordinar i posar en comú les diferents polítiques culturals que es vulguin dur a terme.

Aquesta Ordre s’ajusta als principis de bona regulació que estableix l’article 129 de la Llei 39/2015, d’1 d’octubre, del procediment administratiu comú de les administracions públiques, segons els quals les administracions públiques, en l’exercici de la potestat reglamentària, han d’actuar d’acord amb els principis de necessitat, eficàcia, proporcionalitat, seguretat jurídica, transparència i eficiència.

D’acord amb els principis de necessitat i eficàcia, aquesta Ordre es justifica per raons d’interès general per a la millor coordinació de les polítiques culturals respectives. D’acord amb el principi de proporcionalitat, les mesures que s’hi incorporen contenen la regulació imprescindible per atendre la necessitat que s’ha de cobrir amb la norma, que és la creació d’un òrgan permanent de cooperació entre l’Administració de la Generalitat i les diputacions per a l’àmbit cultural.

Atès el principi de seguretat jurídica, la potestat reglamentària s’exerceix de manera coherent amb la resta de l’ordenament jurídic, dictant un Ordre que no afecta altres normes jurídiques, amb la finalitat de generar un marc normatiu estable, predictible, integrat, clar i de certesa.

En aplicació del principi de transparència, l’Administració de la Generalitat possibilita l’accés senzill, universal i actualitzat a la normativa en vigor i als documents propis del procés d’elaboració d’aquesta norma. Durant el procediment d’elaboració, la proposta normativa s’ha sotmès a audiència de les diputacions.

I en aplicació del principi d’eficiència, aquesta Ordre no crea càrregues administratives per a la ciutadania i permetrà millorar l’aprofitament dels mitjans econòmics, materials i humans de les administracions públiques per al desenvolupament de les polítiques culturals respectives.

D'acord amb els articles 12.d) i 22 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i l’article 39.3 de la Llei 13/2008, del 5 de novembre, de la presidència de la Generalitat i del Govern,

Ordeno:

Article 1

Consell de la Mancomunitat Cultural

1. El Consell de la Mancomunitat Culturalés l'òrgan permanent de col·laboració i coordinació entre l'Administració de la Generalitat de Catalunya i les diputacions provincials en el desenvolupament de les polítiques culturals.

2. El Consell s'adscriu al departament competent en matèria de cultura.

Article 2

Composició

1. El Consell de la Mancomunitat Cultural està integrat per:

a) La persona titular del departament competent en matèria de cultura o la persona en qui delegui, la qual n’exerceix la presidència.

b) Vocalies.

b.1) La persona titular de la Secretaria General del departament competent en matèria de cultura.

b.2) La persona titular de la direcció general competent en matèria de cooperació amb les altres administracions públiques del departament esmentat.

b.3) Una vocalia en representació de cadascuna de les diputacions provincials, que ha de recaure en un càrrec electe, el qual pot delegar en una altra persona que també ha de ser un càrrec electe.

b.4) Quatre vocalies del departament competent en matèria de cultura, nomenades per la persona que n’és titular.

2. Les vocalies nomenades en representació del departament competent en matèria de cultura assisteixen a les sessions del Consell quan són convocades per la presidència i sempre que s'hagin de tractar temes que afectin la competència de la unitat orgànica a la qual estiguin adscrites.

3. La presidència ha de designar una persona perquè n'exerceixi la secretaria, la qual té les funcions següents:

a) Atendre el funcionament intern del Consell i custodiar-ne la documentació.

b) Preparar la relació dels assumptes que han de servir per formar l'ordre del dia i efectuar la convocatòria, per ordre de la presidència.

c) Redactar les actes de cada sessió i certificar els acords adoptats.

d) Les altres funcions que la normativa general de règim jurídic del sector públic atribueix a la secretaria dels òrgans col·legiats de l’Administració.

Article 3

Funcions

El Consell té les funcions següents:

1. Intercanviar la informació referent a les polítiques culturals que afectin la relació entre el departament competent en matèria de cultura i les diputacions.
2. Elaborar un pla de cooperació cultural que inclogui els projectes i programes i les corresponents línies d’actuació en polítiques culturals.
3. Fer el seguiment i l’avaluació del pla de cooperació esmentat en l’apartat b.
4. Proposar criteris de coordinació entre les actuacions de l’Administració de la Generalitat de Catalunya i les diputacions en polítiques culturals.
5. Crear i impulsar grups de treball tècnics, de caràcter específic, per a l’estudi i anàlisi de les diferents línies d’actuació en l’àmbit de la política cultural.
6. Estudiar i analitzar prèviament els projectes de disposicions de caràcter general que impulsi el departament competent en matèria de cultura quan sigui preceptiu l’informe de la Comissió de Govern Local.
7. Informar sobre les qüestions que plantegin els diferents temes de cooperació, així com resoldre els dubtes o discrepàncies que es puguin produir en l’aplicació específica d’acords genèrics.

Article 4

Funcionament

1. El Consell es reuneix, de manera ordinària, un cop cada quatre mesos i amb caràcter extraordinari sempre que sigui convocada per iniciativa de la presidència o ho demani almenys la meitat de les persones membres.

2. El quòrum de constitució en primera convocatòria és el de la meitat més una de les persones membres. En segona convocatòria, el quòrum s'assoleix amb l'assistència d'una tercera part de les persones membres.

Article 5

Seu del Consell

1. El Consell de la Mancomunitat Cultural té la seu als serveis centrals del departament competent en matèria de cultura, i, excepcionalment, es pot reunir en el lloc que la presidència o una tercera part de les persones membres proposin.

2. La direcció general competent en matèria de cooperació amb les altres administracions públiques dona suport administratiu al Consell per al seu funcionament.

Article 6

Règim jurídic

1. Els acords en el si del Consell s'han d'adoptar per unanimitat.

2. Per a la resta de funcionament, el Consell es regeix amb subjecció a la normativa aplicable als òrgans col·legiats de l'Administració de la Generalitat de Catalunya.

Disposició final

Aquesta Ordre entra en vigor l'endemà de la publicació al Diari Oficial de la Generalitat de Catalunya.

Barcelona, de de 2019